
Sertés virsli nagy hidrosztatikus nyomású kezelése és vizsgálata

Napjainkban a modern világ emberének táplálkozása megváltozott amióta az RTE („enni kész ”) termékek megjelentek a piacon. Az emberek fogékonyak az egészséges életmódra, de néha alábecsülik az élelmiszerfogyasztásból adódó kockázatokat (pl. túlzott sóbevitel). A magyar lakosság időnként az ajánlott sóbevitel többszörösét fogyasztja el a DG SANCO és az OÉTI jelentése szerint. A magyar emberek a sertéshúsból készült virslit részesítik előnyben. Ezek a termékek 1,8-2,2 % pác-só koncentrációval rendelkeznek. A pác-só csökkentése élettanilag fontos szempont, viszont élelmiszerbiztonsági kockázatot jelent. A jövőben fontos olyan eljárások kidolgozása, amely során csökkentett sótartalom mellett is biztosítható a termékek eltarthatósága.
Kutatásom célja az volt, hogyan csökkenthető a pác-só mennyisége a minőség romlása és élelmiszerbiztonsági kockázat nélkül ezen termékek esetében. Eképpen a pác-só koncentráció tekintetében kétféle sertés virslit készítettem. A minták felét 600 MPa nyomáson, 3 percen keresztül kezeltem. A két hónapos (3-5 °C) tárolás folyamán a kontroll és nyomáskezelt mintákat kémiai, fizikai és mikrobiológiai, valamint érzékszervi vizsgálatnak vetettem alá.
A színmérés eredményei alapján a nagynyomású kezelés nem okozott a termékek színében minőségi eltérést. HHP kezelés hatására a víztartó képesség csökkent, de ez kompenzálható a HHP kezelés paramétereinek optimalizálásával.A kontroll és nyomáskezelt minták esetében az oxidatív folyamatok a vizsgált időszakban nem változtak, amelyet az érzékszervi eredmények is alátámasztottak.
A csökkentett sótartalmú (1,8 %-ról 1,6 %-ra) termékek a hőkezelésnek köszönhetően mikrobiológiailag biztonságosak voltak a vizsgált 2 hónapos tárolás mellett. A nagynyomású kezeléssel több mint 1 nagyságrendi mikrobaszám csökkenés volt tapasztalható. Továbbiakban vizsgálatok szükségesek főként a patogén mikrobák és a hosszabb tárolási idő tekintetében a mért értékek alapján.



